Tre polske mænd er blevet anholdt for drabene på den 63-årige dansker Benny Weiss fra Hjørring og hans familie i april i familiens hjem i en forstad til Stettin. Det oplyser tv2.dk. En af de anholdte skal være søn af Benny Weiss' polske kone, Alicja Weiss, som også blev myrdet. Det tredje offer var Weiss' søn, den 38-årige Brian Weiss. Alicja Weiss' søn fra et tidligere forhold skal ifølge tv2.dk være drabsmanden, mens de to andre er sigtet for medvirken. De to sidstnævnte skal have erkendt sig skyldige. De er mistænkt for at have fjernet spor efter drabene i familiens hjem i forstaden Dabie og den ene for at have forsynet drabsmanden med våben. Den dansk-polske familie blev dræbt med mange knivstik i et regulært blodbad. Dertil havde Brian Weiss fået viklet et stykke stof om halsen og havde mærker efter kvælning.
Polsk politi har anholdt tre mænd for drabene i april på en dansk familie i en forstad til Stettin.